|  |  |
| --- | --- |
|  |  |
| Tahkuranna VallavalitsusUulu sjk865502 Pärnumaatahkuranna@tahkuranna.ee | Teie 01.02.2017 nr 7-2.4/134Meie 02.03.17 nr 15-2/17-00014/093 |

**Riigitee nr 19340 km 1,88 asuva ristmiku ümberehituse nõuded**

Olete taotlenud nõudeid Pärnu maakonnas Tahkuranna vallas riigitee nr 19340 Uulu-Laadi (edaspidi riigitee) km 1,88 (koordinaatidega X=6458973 Y=535126) asuva riigitee ja Minnulaane tee (8480013) ristumiskoha rekonstrueerimiseks.

Kavas on praegune Minnulaane tee ja riigitee ristmik viia ca 100 m Uulu-Valga maantee suunas, kuna olemasolevast ristmikust enamus liiklust, eriti suuregabariidilised põllumajandusmasinad liiguvad ristmikul teravnurkse pöördega. Lisaks on riigiteelt vasakpöörde tegemine Minnulaane teele ohtlik pimeda kurvi tõttu. Uue lahenduse kohaselt ristuks riigiteega hoopis Karjamõisa tee ( 8480012), Minnulaane teele pääseks edaspidi Karjamõisa tee kaudu.

Võttes aluseks ehitusseadustiku (edaspidi EhS) § 99 lg 3 määrab Maanteeamet ristumiskoha projekteerimiseks järgmised nõuded:

1. Ristumiskoht projekteerida taotluses märgitud asukohta
2. Ristumiskoha ehitamiseks tuleb koostada teeprojekt (edaspidi Projekt) põhiprojekti staadiumis vastavalt majandus- ja taristuministri 02.07.2015 [määrusele nr 82](https://www.riigiteataja.ee/akt/103072015029) „Tee ehitusprojektile esitatavad nõuded“.
3. Projekti koostaval ettevõtjal ja/või isikul peab olema EhS kohane pädevus.
4. Projekti koostamisel juhinduda kehtivatest seadustest, normdokumentidest, standarditest ja Maanteeameti [juhenditest](https://www.mnt.ee/et/ametist/juhendid) (www.mnt.ee).
5. Projekti seletuskirjas ja joonistel käsitleda riigitee kaitsevöönd vastavalt EhS § 71 lg 2 ning [riikliku teeregistri](https://teeregister.riik.ee/mnt/index.do;jsessionid=96FA217423116E26BAFD814608A5EE92) kohased teede numbrid ja nimetused. Projektis kirjeldada ristumiskoha asukoht riigitee suhtes (tee nr, nimetus, asukoha km).
6. Teostada projekti koostamiseks vajalikud geodeetilised uuringud vastavalt majandus- ja taristuministri 14.04.2016 [määrusele nr 34](https://www.riigiteataja.ee/akt/119042016003) „Topo-geodeetilisele uuringule ja teostusmõõdistusele esitatavad nõuded“. Lisaks määruses toodule arvestada alljärgnevaga:
	1. Riigitee mõõdistada vastavalt Maanteeameti peadirektori 13.05.2008.a kk nr 102 kinnitatud nõuetele „Täiendavad nõuded topo-geodeetilistele uurimistöödele teede projekteerimisel“
	2. Projektiga hõlmatud alal mõõdistada riigitee ja sellega külgnev ala min 20 m laiuses. Mõõdistada ala piki riigiteed minimaalselt 50 m ristumiskoha asukohast mõlemas suunas.
	3. Mõõdistusala ja uuringud peavad olema piisavad projekti koostamiseks ja kontrollimiseks.
	4. Mõõdistada olemasolevad riigitee truubid ning hinnata truupide seisukord (vaatlus, pildistamine). Hinnang koos vajaliku pildimaterjaliga lisada seletuskirja.
	5. Digitaalsed joonised peavad olema teostatud L-EST 97 koordinaatsüsteemis.
	6. Projekti kooskõlastamiseks esitamise hetkel peab olema geodeetilise mõõdistuse sh kooskõlastuste vanus kuni üks aasta.
7. Projekti koostamisel arvestada riigiteel 2015 aasta keskmise ööpäevase liiklussagedusega 588 autot/ööp, projektkiirusega 100 km/h ja projekteerimise lähtetasemega rahuldav.
8. Ristumiskoht projekteerida riigiteega võimalikult täisnurga all. Ristumiskoha suurim pikikalle riigiteelt peab olema 2,5-3,0% 10 m ulatuses ning pikkus ja kalle peavad võimaldama sõiduki peatumist enne riigiteega ristumist.
9. Tolmuvaba kate projekteerida vähemalt 10 m ulatuses riigitee katte servast. Soovitame kasutada juhendit: „Katendite näidislahendused väikese liiklussagedusega teedele“ <http://www.mnt.ee/public/juhendid/Naidiskatendid_vaikese_liiklussagedusega_teedele_01_04_11.pdf>
10. Ristumiskoht ei tohi ekspluatatsioonijärgselt seada takistusi sademevete ärajuhtimisele riigitee katetelt, muldkehast ja riigiteealuselt maalt (kinnistu või katastriüksus). Vajadusel paigaldada ristumiskohale truup koos truubiotste kindlustamisega ning vajadusel näha ette kraavide puhastamine ja kaevamine.
11. Ristumiskohal tagada majandus- ja taristuministri 05.08.2015 määruse nr 106 „Tee projekteerimise normid“ lisa „Maanteede projekteerimisnormid“ (edaspidi Normid) kohased nähtavuskaugused (punkt 5.2.7) ja külgnähtavus (tabel 2.14). Nähtavuskolmnurgas ja külgnähtavusalas ei tohi paikneda nähtavust piiravaid takistusi. Vajadusel näha ette metsa, võsa, heki, aia vm rajatise likvideerimine (EhS § 72 lg 2).
12. Ristumiskoha pöörderaadiused kontrollida liikluskoosseisus esineva kõige ebasoodsamat tüüpi sõiduki pöördekoridoridega.
13. Lahendada ristumiskoha liikluskorraldus. Projektil näidata olemasolevad, likvideeritavad, projekteeritud liikluskorraldusvahendid.
14. Projektis näha ette tööde teostamise järgselt riigiteega külgneva ala korrastamine. Ristumiskoha ehitamisel taastada riigitee katted, muldkeha nõlvus, teepeenrad kindlustada purustatud kruusa või killustikuga ja nõlv kindlustada kasvupinnasega.
15. Projekt tuleb kooskõlastada riigitee alusel maal paiknevate tehnovõrkude valdajatega, kõigi huvitatud isikute ja ametkondadega (näiteks looduskaitseala, muinsuskaitse piirangud, maaparandusehitised).
16. Projekteeritud tööd peavad olema teostatavad tee täieliku sulgemiseta.
17. Ristumiskoha projekteerimise, ehitamise ja omanikujärelevalve teostamise kulud kannab huvitatud isik.
18. Arvestada, et riigitee alusele maale ulatuv ristumiskoht kuulub riigitee koosseisu ning riigitee omaniku omandusse.
19. Projekt esitada Maanteeametile kooskõlastamiseks maantee@mnt.ee.
20. Ristumiskoha ehitamiseks tuleb huvitatud isikul taotleda Maanteeametilt ehitusluba vastavalt majandus- ja taristuministri 19.06.2015 määrusele nr 67 „Teatiste, ehitus- ja kasutusloa ja nende taotluste vorminõuded ning teatiste ja taotluste esitamise kord”.

Käesolevad nõuded on projekti lahutamatu osa, mis kehtivad 2 aastat väljastamise kuupäevast. Tähtaja möödumisel tuleb taotleda uued nõuded.

Käesoleva otsuse peale on võimalik esitada vaie Maanteeametile (Pärnu mnt. 463a, Tallinn, info@mnt.ee) haldusmenetluse seaduses või kaebus Tallinna Halduskohtule halduskohtu-menetluse seadustikus sätestatud korras 30 päeva jooksul.

Lugupidamisega

(allkirjastatud digitaalselt)

Marten Leiten

planeeringute menetlemise talituse juhataja

Lisa: Asukohaskeem

Kristjan Reimets

Kristjan.Reimets@mnt.ee